بهروز ایمانی و داور اردبیلی‌نین، حسین دوزگون حاقّیندا یازدیغلاری سؤز سوراغیندا و بیر عمان، بیر دنیز عونوانلی کیتابلاریندان سونرا، نعمت مسگری طرفیندن یازیلان ائل نیسگیلی شاعیری دوزگون، شاعیرین شعرلری‌نین تحلیلینه یئر وئرمیشدیر. نعمت مسگری کیتابی‌نین اؤن سؤزونده دئییر: «حسین دوزگون آذربایجانین قایغی‌لی- دویغولو شاعرلریندن بیری اولموشدور. او موختلیف موضوعلاردا، موختلیف اؤلچولرده شعر سؤیله‌میشدیر. او سئوگی‌دن، عرفان‌دان، گؤزلدن- گؤزللیکدن یازسادا هئچ بیر آن سئوگی‌ شاعری ساییلمامیشدیر. اونون اۆچون‌ سئوگی‌دن داها اؤنملی موضوعلار، مسئله‌لر اولموشدور. او سئوگیلی‌نین قاش- گؤزوندن یازماغی بیر او قدر ده اؤنملی سایمامیشدیر. اونون‌ اۆچون‌ اؤنملی اولان، ائلین- اوبانین دردی، نیسگیلی اولموشدور. سئوگیلی‌نین قاش- گؤزوندن، ساچ- باشیندان قات- قات آرتیق، یازیق- یوخسول‌لارین، دیل‌سیز- آغیزسیزلارین، ال‌سیز- آیاق‌سیزلارین دورومو، اونو دوشوندوروب، دویغولاندیرمیشدیر. او رقیب‌لر قارشی‌سیندا خیالی سئوگیلی‌لر قایغی‌سین چکمک یئرینه، آنا یوردون، دوغما ائلین قایغی‌سین چکمیش‌دیر. اونون‌ شعرلری ائلین اورک سؤزلری‌دیر. بونا گؤره ده چوخ یئرلی اولاراق شعر دیوانی‌نین آدین ائل نیسگیلی قویموش‌دور.»